Σιδηροδρομικός σταθμός Μαυροδενδρίου

Ο Σιδηροδρομικός Σταθμός Μαυροδενδρίου αποτελούσε μια επιβατική σιδηροδρομική υποδομή που βρίσκεται επί της Σιδηροδρομική Γραμμή Αμυνταίου - Κοζάνης. Ο σταθμός ανεγέρθηκε το 1951 και ξεκίνησε τη λειτουργία του το 1955, με σκοπό να εξυπηρετεί την επιβατική κίνηση του οικισμού του Μαυροδενδρίου και της ευρύτερης περιοχής στο Νομό Κοζάνης.

Λίγες δεκαετίες αργότερα, με σκοπό την ευκολότερη εξυπηρέτηση των επιβατών, κατασκευάστηκε σιδηροδρομική στάση στο δυτικό άκρο του οικισμού. Από το 2010 ο σταθμός και η στάση δεν λειτουργούν λόγω της αναστολής των επιβατικών δρομολογίων το ίδιο έτος και της διακοπής των εμπορικών δρομολογίων λίγα χρόνια αργότερα, στα πλαίσια περικοπής των δαπανών συντήρησης και λειτουργίας του ΟΣΕ.

 Ιστορικό 

 20ος Αιώνας 
Με σκοπό την βελτίωση της σιδηροδρομικής διασύνδεσης της Δυτικής Μακεδονίας και μετά την αποτυχία ολοκλήρωσης της Σιδηροδρομικής Γραμμής Καλαμπάκας - Κοζάνης - Βέροιας, το 1951 αποφασίστηκε η κατασκευή ενός σιδηροδρομικού άξονα από το Αμύνταιο μέχρι την Κοζάνη. Αυτή η νέα γραμμή αποτελούσε παρακλάδι της Σιδηροδρομικής Γραμμής Θεσσαλονίκης - Φλώρινας, που είχε κατασκευαστεί το 1894 και θα εξυπηρετούσε τόσο τις επιβατικές όσο και τις εμπορικές μεταφορές στο Νομό Κοζάνης, ενισχύοντας την ανάπτυξη της περιοχής, ιδιαίτερα κατά την άνθιση της βιομηχανίας λιγνίτη.

Ως μέρος αυτού του σχεδίου, κατασκευάστηκε ο σταθμός του Μαυροδενδρίου, υποστηριζόμενος από διάφορα βοηθητικά κτίρια για την εξυπηρέτηση επιβατών και εμπορικών δρομολογίων. Ο σταθμός εγκαινιάστηκε το 1955 μαζί με τη γραμμή και εξυπηρετούσε τη σιδηροδρομική σύνδεση του Μαυροδενδρίου με τοπικά και υπεραστικά δρομολόγια.

 21ος Αιώνας 
Με την έλευση της νέας χιλιετίας και στο πλαίσιο της γενικότερης αναβάθμισης του δικτύου στη Δυτική Μακεδονία, η Σιδηροδρομική Γραμμή Αμυνταίου - Κοζάνης και ο σταθμός του Μαυροδενδρίου εκσυγχρονίστηκαν την περίοδο 2003-2007. Οι βελτιώσεις αυτές, αφορούσαν την υποδομή και την επιδομή της γραμμής, με στόχο την αύξηση της ταχύτητας των δρομολογίων και της χωρητικότητας των συρμών.

 Αναστολή λειτουργίας της γραμμής (2010) 
Λίγα χρόνια μετά την αναβάθμιση, το 2010, ο ΟΣΕ αποφάσισε την αναστολή λειτουργίας της γραμμής και των συναφών υποδομών, συμπεριλαμβανομένου του σταθμού του Μαυροδενδρίου, στα πλαίσια της μείωσης των δαπανών λόγω της χαμηλής επιβατικής κίνησης και της έλλειψης χρονικής ανταγωνιστικότητας σε σχέση με άλλα μέσα μεταφοράς. Επιπλέον, το 2014, η γραμμή ανέστειλε και την εμπορική της λειτουργία λόγω της σιδηροδρομικής αποκοπής στο τμήμα ΑΕΒΑΛ - Ποντοκώμη, εξαιτίας της επέκτασης των λιγνιτωρυχείων της ΔΕΗ. Μέχρι σήμερα, ο σταθμός και η γραμμή παραμένουν ανενεργά, χωρίς σαφές χρονοδιάγραμμα επαναλειτουργίας και αποκατάστασης.

 Δομή Συγκροτήματος Σταθμού 
Το κτηριακό συγκρότημα του Σιδηροδρομικού Σταθμού Μαυροδενδρίου αποτελείται από τρεις παρακαμπτήριες γραμμές και από μια κεντρική γραμμή, καθώς και από μια πληθώρα αποθηκευτικών και βοηθητικών χώρων. Παράλληλα, εντός του συγκροτήματος υφίσταται ένα κτήριο επιβατών, καθώς και μια αποβάθρα στην οποία υπάρχει εγκατεστημένος μηχανισμός φόρτωσης λιγνίτη σε εμπορικά βαγόνια. Επιπλέον, ο σταθμός διαθέτει παρακαμπτήριες γραμμές προς τον ΑΗΣ Καρδίας και τον ΑΗΣ Αγίου Δημητρίου. Παρακάτω παρατίθεται τοπογραφική αποτύπωση του κτηριακού συγκροτήματος του σταθμού όπως υφίσταται έως και σήμερα:

χωρίς-πλαίσιο|946x946εσ

 Υπηρεσίες 
Ο Σιδηροδρομικός Σταθμός του Μαυροδενδρίου δεν εξυπηρετείται από επιβατικές αμαξοστοιχίες, ούτε διαδραματίζει ρυθμιστικό ρόλο στην κίνηση των συρμών επί του δικτύου.

 Παραπομπές 

Μαυροδένδρι
Κατηγορία:Σιδηροδρομικοί σταθμοί στην Κοζάνη
Κατηγορία:Σιδηροδρομικοί σταθμοί που εγκαινιάστηκαν το 1955